I dag er 272 nye værnepligtige for første gang trukket i soldateruniformen, og påbegyndt deres fire måneder lange uddannelse som soldat på Kasernerne i Aalborg. Og det er ikke svært at trække nye unge rekrutter til. Basisuddannelsen er nemlig populær og har en frivillighedsprocent, som næsten er oppe på 100. Det er især hos de unge kvinder, at soldateruddannelsen hitter. Op mod en tredjedel af ansøgerne er kvinder. Kvinder har modsat mænd ikke værnepligt, men derimod værneret, og det benytter flere sig således af. En af dem er 21-årige Michelle Gringe Rummelhoff fra Aalborg. Hun har meldt sig frivilligt og glæder sig til de næste måneder på kasernen i Aalborg. - Jeg er meget spændt og har ikke sovet hele natten, fortæller hun, da TV2 Nord følger hende ind på stuen, hvor hun møder dem, hun skal være tæt sammen med i sin værneret.

Referat:
Basisuddannelsen inden for militæret er populær som aldrig før - og det er især unge kvinder, der frivilligt vælger værneretten til.